*“Барчамизга аёнки, куй-қўшиққа, санъатга муҳаббат, мусиқа маданияти халқимизда болаликдан бошлаб, оила шароитида шаклланади. Уйида дутор, доира ёки бошқа чолғу асбоби бўлмаган, мусиқанинг ҳаётбахш таъсирини ўз ҳаётида сезмасдан яшайдиган одамни бизнинг юртимизда топиш қийин, десак, муболаға бўлмайди.*

*Энг муҳими, бугунги кунда мусиқа санъати навқирон авлодимизнинг юксак маънавият руҳида камол топишида бошқа санъат турларига қараганда кўпроқ ва кучлироқ таъсир кўрсатмоқда”.*

**И. Каримов.**

**“Юксак маънавият – енгилмас куч” китобидан.**

**Болалар мусиқа ва санъат мактаблари**

Ҳазрат Алишер Навоий “Маҳбуб ул қулуб” асарида созанда ва қўшиқчиларга хусусида тўхталар эканлар, уларга шундай юксак баҳо берадилар: “Мутриби тарабафзо, муғаннийи ғамзудо — икаласига дарду ҳол аҳли жон қилурлар фидо. Улки кўргузгай мулойим таронау нағам, агар эшитгувчининг ҳаёти нақди анга фидо бўлса не ғам. Кўнгул қуввати—хушнавоздин, руҳ қути — хушовоздин”.

Албатта, мусиқа ва санъат аҳлини маҳоратини бундан ортиқ ва оддий изоҳлашнинг иложи йўқ.

Барчага аёнки, бирон кунимизни мусиқа ва қўшиқсиз тасаввур қилиб бўлмайди. Айниқса, инсоннинг маънавий камолотида, унинг руҳан покланишида мумтоз мусиқа санъатининг ўрнини ҳеч нарса боса олмайди. Асрлар давомида шаклланиб, сайқал топган халқимиз маънавий ҳаётининг муҳим бир қисмига айланган мумтоз ашулалар, мусиқаларни даврлардан даврларга дил тўрида сақлаб элтгувчи ва муносиб авлодларга етказгувчи ҳофизларнинг ижоди эзгуликка йўғрилганлиги туфайли ҳамиша эътиборга, эътирофга лойиқ. Устоз санъаткорларнинг ижодий меросини ўрганиб, уни янада кенг тарғиб этиш, ёш авлод қалбига сингдириш эса маъсулиятли ва шарафли вазифадир. Яъни миллий мусиқа санъатининг тараққий эттиришнинг ягона йўлидир. Шу билан бирга, умуминсоний қадриятларга айланган жаҳон мумтоз мусиқа санъати ҳам барча халқлар учун бирдай қадрли. Зеро, мусиқа санъати қалб торлари ила англанади, тушунилади, ҳис этилади. Аксарият ҳолларда улар таржимага ва изоҳга муҳтож эмас.

Ўзига хос анъаналар шаклланган ўзбек тасвирий санъати ҳақида ҳам шундай сўзларни таъкидлаш мумкин.

Устозлардан мерос миллий мусиқа ва тасвирий санъатини қабул этиш ва унинг янада ривожлантириш шубҳасиз, бугун болалар мусиқа ва санъат мактабларида таҳсил олаётган ўқувчилар, уларга таълим бераётган ўқитувчилар зиммасига тушади. Бу масъулиятли ва шарафли вазифани амалга ошириш учун барча шарт-шароитларни яратишга, баркамол авлод таълими борасида барча соҳалар каби мусиқа ва санъат мактаблари фаолиятини такомиллаштиришга ҳам Давлатимиз томонидан юксак эътибор қаратилди.

Юртбошимиз томонидан 2008 йил 8 июлда “Болалар мусиқа ва санъат мактабларининг моддий-техник базасини мустаҳкамлаш ва уларнинг фаолиятини янада яхшилаш бўйича 2009-2014 йилларга мўлжалланган Давлат дастури тўғрисида”ги қарор қабул қилинди. Дастурда болалар мусиқа ва санъат мактабларини барпо этиш, мавжудларини капитал реконструкция қилиш, капитал ва жорий таъмирлаш, уларнинг моддий-техник базасини мустаҳкамлаш борасида кенг кўламли ишлар амалга оширилди. Мана, ниҳоят жорий йилда ушбу дастур ижроси якунланиб, мамлакатимиз бўйича барча мусиқа ва санъат мактаблари ривожида мухим ва катта босқич якунланади. Бу таълим муассасаларида замонавий, халқаро талаблар даражасидаги шарт-шароитлар яратилади. Қолаверса, мусиқа ва санъатга ихтисослашган академик лицейлар, шунингдек, соҳадаги олий таълим муассасалари фаолияти ҳам бир-бирига мувофиқлаштирилиб, ягона, узлуксиз мусиқа ва санъат таълим тизими шаклланди. Давлат дастурининг ижроси натижасида мамлакатимиз мусиқа ва тасвирий санъати тарихида ёрқин саҳифа бўлиб, юзлаб истеъдод соҳибларининг улғайишига, маданиятимиз тараққиётига мустахкам пойдевор қўйилди.

Дастур кенг қамровли бўлиб, унда биринчидан, янги замонавий мактаб биноларини бунёд этиш; иккинчидан, уларни анжомлар, мусиқа чоғулари билан таъминлаш; учинчидан, янги ўқув дастурлар, дарсликлар, услубий адабиётлар яратиш ва ниҳоят тўртинчидан, ўқитувчилар малакасини ошириш ва уларни маънавий-моддий рағбатлантириш, мактабларни малакали мутахассислар билан таъминлаш каби олий мақсадлар мужассамлаштирилган.

Янги, таълим-тарбия жараёни учун барча қулайликларга эга мусиқа ва санъат мактабларининг икки намунадаги лойиҳалари ишлаб чиқилиб, республикамиздаги аксарият таълим муассасалари шу асосда қайта бунёд этилди.

Ёдимда бор, бундан тўрт йил аввал, мамлакатда биринчи бўлиб, ушбу дастур доирасида пойтахтимизнинг Мирзо Улуғбек туманидаги 2-болалар мусиқа ва санъат мактабининг янги биноси фойдаланишга топширилганди. Янги мактаб биноси билан танишар эканмиз, ундаги янги жиҳозлар, мусиқа чолғулари, овоз сақловчи деворлар, чиройли концерт зали муҳташам, киши қизиқишини орттирадиган, жозибадор эди. Янги мактаб очилиш тантаналарида кенг жамоатчилик вакиллари, жумладан ота-оналар ҳам иштирок этгандилар. Шунда ёнимда турган ота-оналардан бири ҳаяжонини яширолмай, “Ўғлим шу мактабнинг тўртинчи синфида рубоб ва фортепяно йўналишида таълим олади. Мактабнинг янги биноси фарзандларимиз учун муносиб совға бўлди. Бу Президентимиз Ислом Каримовнинг ёш авлод тарбияси йўлида кўрсатаётган ғамхўрлиги натижасидир. Мактабда яратилган шароитни кўриб, ҳавасим келди. Илгари бундай мактабларни биз тасаввур ҳам қила олмас эдик,” – деган эди ҳавас билан.

**Эски мактаблар**

Амалга оширилган бунёдкорлик ишларини нақадар юксаклигини англаш учун чорак аср кечмишга чекиниб, ўша вақтдаги аҳволни бир бор эслаб қўйиш фойдадан ҳоли бўлмас. Бу борада ёши улуғ юртдошларимизнинг тасаввур қилиш имкониятлари бор.

Мустақиллик арафасида мусиқа ва санъат мактаблари фаолиятида анчагина муаммолар йиғилиб қолган эди. Мутахассисларга яхши маълумки, соҳа таълим мазмуни жиҳатдан ҳам, яратилган шароитлар борасида ҳам ночор, миллий санъатимиз келажаги учун етарли шароит йўқ эди. Бир сўз билан айтганда, собиқ иттифоқ мусиқа ва санъат мактаблари масаласида аянчли “мерос” қолдирганди. Бу мактаблар мусиқа ва санъат йўналишларига бўлинган ҳолда, айрим-айрим эди. 1990 йилда мамлакатимизда 210 та мусиқа ва 101 та санъат мактаблари бўлиб, уларнинг 57 таси бошқа ташкилотларга қарашли ижара биноларда (қаерда бўш бино бўлса шу бинога кўчиб юрган); 198 таси мослаштирилган, ноқулай иморатларда; фақат олтмишга яқинигина махсус қурилган, ихтисослашган биноларда жойлашганди; еттита туманда эса умуман на мусиқа, на санъат мактаби очилмаган. Ўша мусиқа, санъат мактабларининг 161 таси ўтган асрнинг 40-50-йилларида ҳашар йўли билан хом ғиштдан тикланган тўрт девордан иборат бўлган. Хуллас, давр талаблари даражасида ёндошилганда, 90 фоиз мактаблар қайта қуришга муҳтож эди. Мамлакатнинг деярли ярми туманларида санъат мактаблари бўлмаган. Таълим мазмуни борасида, таъкидлаш жоизки, ўқув дастурлари асосан “марказ”дан юборилганлиги учун, албатта, миллий санъат иккинчи даражали ҳисобланарди. Аксарият ҳолларда фарзандлари учун мусиқа чолғуларини ота-оналарнинг ўзлари харид қилиб берардилар. Кўриниб турибдики, бундай шароитда таҳсил олган ўқувчилар билим даражаси ҳам шунга яраша бўлган. Биргина мисол, 1990 йилда республика бўйича ушбу мактабларнинг иқтидорли ўқувчиларидан уч нафаригина халқаро танловларда қатнашиб, иккитаси биринчи ўринни, биттаси иккинчи ўринни эгаллаган, холос. Албатта, бугунги кунлардаги натижаларга буларни таққослаб бўлмайди. Яратилган шароитларда ҳам, унинг натижаларида, таълим мазмунида ҳам ер билан осмонча фарқ бор.

**Мусиқа ва санъат кошоналари**

Бу йил мамлакатимизда замон талаблари даражасида Болалар спортини ривожлантириш жам-армаси томонидан I – намуна асосида 84 та, II – намуна асосида 194 та мактабларда бунёдкорлик ишлари амалга оширилиб, уларнинг 136 тасини янги қуриш, 142 тасини капитал реконструкция қилиш бўйича тузилган режанинг амалга оширилиши ўз якунига етмоқда. Жумладан, 2014 йилнинг щзида 48 та болалар мусиқа ва санъат мактабларда (32 та янги қурилиш, 16 та капитал реконструкция) қурилиш ишлари олиб борилди. Таълим муассасалари бинолари замонавий мусиқа чолғулари, асбоб-ускуна, ўқув мебеллари билан жихозланмоқда. Эндиликда бу мактабларда ҳам мусиқа, ҳам санъатга оид йўналишлар учун барча зарур шароитлар яратилган: мактабда пианинодан тортиб дастгоҳли ҳайкалтарошликнинг тоштарошигача бор. Миллий чолғуларни юртимиздаги энг моҳир усталар тайёрлаб берган бўлсалар, европа чолғуларининг энг яхшилари – Европа ва бошқа хорижий давлатлардан келтирилган. Биргина пианино мусиқа чолғуси битта мактабда 20 тадан ортиқ. Пианинолар эса Германиядан келтирилади. Менимча, бошқа мусиқа чолғулари ҳақида таъкидламасам ҳам сизда тасаввур туғилади.

Мактабларда тарбияланувчилар ўз санъатларини намойиш этишлари учун рисоладагидай саҳна, томошабинлар учун қулай ўриндиқлар қўйилган зал барча меъморий қоидалар асосида бунёд этилган. Ҳар бир санъат турининг хусусиятларидан келиб чиқиб хоналар шакллантирилган, икки қаватли эшиклар ўрнатилган, асбоб-ускуна, мусиқа чолғулари билан таъминланган. Мактабларнинг бинолари ҳам чиройли, муҳташам бўлиб, мамлакатимизнинг исталган туманига борсангиз атрофга чирой бахш этиб турганлигининг гувоҳи бўласиз. Авваллари мусиқа мактаби қаердалигини аҳоли эмас, айрим таълим ходимлари ҳам айтиб беролмасдилар. Эндиликда бу мактаблар шаҳар ва қишлоқларимизнинг кўрки ва фахрига айланган.

Янги мактабларнинг яна бир мухим жиҳати, авваллари мактаблар санъат ёки мусиқага йўналтирилган бўлса, эндиликда ҳар икки йўналиш барча мактабларда қамраб олинган. Қолаверса, мамлакатимизнинг энг чекка туманларида ҳам марказий шаҳарларда ҳам мусиқа ва санъат мактаблари фаолияти бир хил – юқори даражада қулайликларга эга, лойиҳа бўйича бири биридан кам бўлмаган жиҳозлар, мусиқа чолғулари, ҳатто саҳна пардаларига қадар таъминланган.

Албатта, бундай шарт-шароитлардан фойдаланиш орқали кўзланган натижага эришишда таълим мазмуни асосий аҳамиятга эга. Дастурда мазмунни бойитиш борасида узоқни кўзланган, пухта режалар ишлаб чиқилганки, қисқа муддатда ўз натижаларини кўрсата бошлади.

Эндиликда бу таълим муассасалари (аввал мусиқа мактаби ёки санъат мактаби аталарди) мусиқа ва санъат мактаби номини олди. Мусиқа йўналишида анъанавий ижрочилик, эстрада хонандалиги, ўзбек халқ чолғулари, фортепяно, зарбли ва дамли чолғулар, оркестр, хор ижрочилиги, хореография синфлари кенг ва шинам. Шунингдек, санъат йўналишларида – тасвирий санъат, ҳайкалтарошлик, ёғоч ўймакорлиги, амалий санъат, бадиий каштачилик, ганчкорлик, мисгарлик каби йўналишлар жорий этилди. Алоҳида концерт заллари, муҳташам саҳна истеъдодларнинг ўзини намоён этишлари учун катта имконият. Мактабларнинг моддий-техник базаси мустаҳкамланиб, мусиқа асбоблари, концертлар ўтказиш учун замонавий техник жиҳоз ва ускуналар мавжуд.

Ўқув-услубий воситалар, қўлланмалар билан таъминланди. Ахборот ресурс маркази, маънавият ва маърифат хонаси болаларнинг билим ва кўникмаларини кенгайтириш баробарида уларнинг маънавий, маърифий дунёқарашини шакллантиришга хизмат қилади.

Бугун мусиқа ва санъат мактабларида ўндан ортиқ йўналишлар бўйича болаларни устоз-шогирд анъаналари асосида миллий ва жаҳон мусиқаси ҳамда тасвирий санъатнинг барча турларидан баҳраманд этиш, умуминсоний ва миллий қадриятлар асосидаги маданият билан таништириш ва бунинг заминида истеъдодни рағбатлантириш, тарбиялаш учун барча шароитлар мавжуд. Мақсад эса – юксак маънавий-ахлоқий фазилатларга эга, ўз Ватани, халқига садоқатли, миллий маданиятимиз ва санъатимизнинг тарихий анъаналаридан хабардор бўлган, айни вақтда миллий мумтоз мусиқа, тасвирий санъатни идрок ва ижро этадиган истеъдодларни тарбиялашдир. Улар албатта, Ватанимиз шарафини жаҳонга таратадилар.

**Таълим мазмуни такомиллашмоқда**

Болалар мусиқа ва санъат мактабларини янги, такомиллашган дарслик, ўқув қўлланма, ноталар билан таъминлаш энг долзарб масалалардан биридир. Албатта, амалга оширилаётган ишларнинг асл моҳияти ҳам шундадир. 2012-2013 йиллар давомида Ҳ. Файзуллаев ва муаллифлар жамоасининг “Анъанавий ижро”, З. Муҳаммаджонованинг “Фортепиано ансамблини ўқитиш услубиёти”, С. Усмоновнинг “Рубоб тароналари”, О. Абдуллаеванинг “Солфеджио”, Х. Турсунованинг “Қўшиқлар сеҳри”, Н. Сирожовнинг “Доира учун пеъсалар”, О. Назаровнинг “Қашқар рубоби”, Р. Нигматовнинг “Дамли чолғулар ансамбллари”, Р. Бозоровнинг “Саксофон” каби ўндан ортиқ услубий қўлланмалар, дарсликлар яратилиб, таълим муассасаларига етказилган.

Болалар мусиқа ва санъат мактабларининг ўқитувчилари учун республикамиздаги нуфузли олий таълим муассасаларида малака ошириш йўлга қўйилган бўлиб, улар соҳадаги янгиликларни мунтазам равишда, ўз вақтида ўзлаштириб бормоқдалар.

Қолаверса, кейинги тўрт-беш йил давомида болалар мусиқа ва санъат мактабларида ўқувчилар сони қўшимча ўн тўрт мингга ортиши натижасида бевосита устоз-муаллимлар учун 1279 та янги иш ўринлари яратилган. Айниқса, соҳага оид йўналишлардаги коллеж битирувчилари мусиқа ва санъат мактабларини янги мутахассислар билан таъминлашда асосий манба бўлиб хизмат қилмоқда. Кейинги йилларда 830 нафардан ортиқ коллеж битирувчилари мазкур мактабларда иш билан таъминланганлар.

**Ҳеч кимдан кам эмас**

Мусиқа ва санъат мактабларини бунёд этиш ниятининг улуғлиги боис, Давлат дастури қабул қилингандан буён мактабларда ўқувчилар сони сезиларли равишда ортиб бормоқда. Кейинги йиллар давомида мусиқа ва санъат мактабларига қатнаётган болалар сони (2008 йилда 38 минг бўлса, 2014 йилда 52,2 минг) салкам 15 мингга қадар кўпайди. Албатта, янги, муҳташам биноларда, замонавий мусиқа чолғулари билан таъминланган маданият масканида ҳар бир ота-она ўз фарзандини ўқитгиси келади.

Ўз-ўзидан таълим сифати ортиши баробарида натижалар ҳам юксалди. 2008 йилда 31 нафар, 2009 йилда 40 нафар, 2012 йилда 85 нафар, 2013 йилда 101 нафар, 2014 йилнинг июл ойига қадар 96 нафар истеъдодли ёшларимиз Франция, Италия, Германия, Финляндия, Буюк Британия, Руминия, Россия, Озарбайжон, Чехия каби давлатларда ўтказилган турли хил нуфузли халқаро танловларда иштирок этиб, санъатлари билан хорижликларни лол қолдириб, совринли ўринларни эгалладилар. Бу эса фарзандларимизнинг ҳеч кимдан кам эмасликларини кўрсатиб турибди.

Мамлакатимизнинг ўзида ўтказилаётган мусиқа ва санъатга доир тадбирларнинг савия даражаси ҳам ортиб, айтиш мумкинки, халқаро талаблар миқёсига кўтарилмоқда. Юртимизда ўтказиладиган энг нуфузли танловлардан бири “Ягонасан, муқаддас Ватан” танлови туман, шаҳар, вилоят босқичларида 47 мингдан ортиқ ўқувчилар иштирок этишиб, уларнинг 160 нафари республика босқичига йўл олган.

Бугунги кунда мусиқа ва санъат мактабларида ижодкорлик, янгиланиш, юксалиш жараёни кетмоқда.

Энди ўйлаб кўринг, яна ўн-ўн беш йиллардан сўнг бугунги кунларда мусиқа ва санъат мактабларини тамомлаб, санъатда ўз йўлини топиб, тажрибалар орттирган санъаткорлар қандай асарлар яратишлари, миллий мусиқа ва санъатимизни дурдона асарлари билан бойитишлари шубҳасиз.

**Санъат чашмалари**

Юртимиз шаҳар ва қишлоқларида кейинги йилларда яна бир ибратли анъана юзага келдики, бу ҳар жиҳатдан эътиборга сазовордир. Байрамларда, тантаналарда, тадбирларда албатта, мусиқа ва санъат мактаблари тарбияланувчиларининг ижодий ишларининг кўргазмалари, ёш истеъдодларнинг чиқишлари барчага қувонч улашмоқда. Бу мактаблар худди санъат чашмалари каби аввало ўз ҳудудидаги ота-оналар, тенгдошларнинг маънавий эҳтиёжларини қондиришга хизмат қилаётганлиги, қисқа муддат ичида обрў-эътибор қозонганлиги бор гап.

Ижодий сафарлар боис, юртимизнинг қишлоқлари билан танишар эканмиз, албатта, бизни мусиқа ва санъат мактабларига олиб борадилар ва фахр билан яратилган шароитлар, эришилган натижалар ҳақида тўлқинланиб сўзлайдилар. Яқинда Самарқанд вилоятининг Қўшработ, Нуробод, Каттақўрғон, Пайариқ туманларидаги мусиқа ва санъат мактабларида ижодий учрашувлар ўтказиш жараёнида маълум бўлдики, бу таълим масканлари республикамизнинг исталган туманида аллақачон катта-кичикнинг фахрига айланган.

**Ҳумоюн Акбаров**

***«Миллий тикланиш» газетаси, 2014 йил, 20 август, №32***